**Айылҕа оҕото кымырдаҕас**

(омуннаах кэпсээн)

 Арай биирдэ Айгылаан дьоннорун кытта отоннуу сырытта. Аҕатын батыһан элбэх отонноох сиргэ тиийэн биэстээх биэдэрэтин толороро чугаһаата эрээри, уол биллэрдик сүрэҕэлдьээтэ. «Биэдэрэм туолара кыра хаалла, массыынаҕа баран дьоммун кэтэһэ таарыйа төлөпүөммэр оонньуом» дии санаат, ойуур устун массыына турар сирин диэки аҕатыгар эппэккэ бара турда.

 Аара суол кытыытыгар кымырдаҕас уйатыгар хараҕа хатанна. Айтал уйаны түөрэ тэбэн түһэрдэ уонна ураҕас ылан кымырдаҕастары ыскайдаат, салгыы хааман истэ.

 Балай эмэ барда да, массыынатын булбата. Уол дьэ, ыксаата. Биэдэрэтин ууран кытара-кытара хаһыытаата, эппиэт иһиллээн чуумпуран турда да, ойуур иһэ уу-чуумпунан иһийбит. Айгылаан атах балай, хараҕа хайа диэки көрөр сирин хоту мээнэ сүүрэр-хаамар икки ардынан ытыахча буола-буола бара турда. Халлаан лаппа хараҥарда, уол хаһыытаан-хаһыытаан куолайа хатта, ытаан-ытаан санна ыгдаҥнас буолла. Ол баран иһэн, мутуктан иннэн сууллан түстэ…

 Арай өйдөөбүтэ, дьиэтигэр сытар курдук эбит, ийэтэ ас астыы, аҕата балтын кытта оонньуу сылдьаллар эбит. Уол олус үөрдэ, ойон туран компьютерын холбоон оонньоон барда. Эмискэ дьиэлэрэ дьигиһис гына хамсаата.

 - Тыый, сир хамсаата дуу? – диэн олус соһуйда аҕата. Дьиэ өссө күүскэ хамсаабытыгар Айталик түннүгүнэн өҥөйөн көрбүтэ, олбуор ортотугар туох эрэ уп-улахан, хап-хара, алта атахтаах кинилэр дьиэлэрин кырыыһатын өрүтэ быраҕаттыы сылдьар эбит. Уол, сарылыы түһээт, аҕатыгар сүүрдэ. Ийэтэ барахсан кыра балтын кытта дьыбааҥҥа куттанан ытыы-соҥуу олороллор. Арай, доҕоор! Дьиэ үрдэ аһылла биэрдэ да, халлаан сандаара түстэ, төбөтө барыта харах иччитэ буолбут хара бэкир өҥөйөн баран саҥалаах буолла:

 - Хайа, Айгылаан, эн дьиэҕин алдьатар үчүгэй эбит дуо? Эн мин дьиэбин түөрэ тэбэн ааспытын дии, өссө мас ыламмын дьоҥҥун барытын ыһаталаан кээһиэм!

 - Ама, мин кып-кыра буолан бараммын бачча улахан кыыл дьиэтин хайдах алдьатыахпыный? – уол куттанан нэһиилэ саҥатын ыган таһаарда.

 - Оннук эбит дуу?! Онтон мин эйиэхэ холоотохпуна өссө кыра этим дии, билбэтин дуо миигин? – диэт, хара бэкир уолу саҕатыттан харбаан дьиэ иһиттэн ороон таһаарда уонна сиргэ уурда.

 Айгылаан уп-улахан атахтар быыстарыгар туран күтүр улахан хара бэкиртэн куотар туһата суоҕун сэрэйдэ, бу улахан кыылы сирийэн одуулуу чинчийэ көрө турда. Дьэ, доҕоор! Онтон өйдөөн-төйдөөн көрбүтэ-ээ… алта атахтаах, улахан истээх, улахан түөстээх, улахан төбөтүгэр икки адаарыйбыт уһун муостардаах, чыскы курдук сытыы тиистэрдээх, икки килэччи көрбүт харахтардаах харамай кымырдаҕас буоларын өйдөөтө.

 - Дьэ биллиҥ дуо? Көрөрүн курдук, уп-улахан кымырдаҕаспын, эйигин төһө баҕарар үлтү тэпсэн кээһиэхпин сөп. Ол эрээри эн миэхэ бигэ тылгын, андаҕаргын биэрдэххинэ ыытыам.

 - Туох диэн андаҕайабын?

 - Аны хаһан да кыра үөнү-көйүүрү, хамсыыр-харамайы атаҕастыам суоҕа диэ. Эн кинилэргэ холоотоххо, великан буоллаҕыҥ.

 - Оннук эбит дии, ону мин дьэ сана өйдөөтүм. Бырастыы гыныҥ. Аны хаһан да үөн-көйүүр, кымырдаҕас уйатын алдьатыам суоҕа, эһиги олоххутун аймыам суоҕа, андаҕайабын! – диэтэ Айгылаан.

 Эмискэ дьон айманар саҥата иһилиннэ, сырдык уот сандаарыс гына түстэ, Айгылаан өйдөммүтэ, тыаҕа сиргэ сытар эбит, аҕалаах ийэтэ банаардаах кинини көрдүү сылдьаллар эбит. Уол ойон турда:

- Ийээ, аҕаа, миигин бырастыы гыныҥ, – дии-дии дьонугар доҕолоҥнуу-доҕолоҥнуу утары сүүрдэ.

 - Тоҕо билбэт тыаҕар мээнэ баран хаалаҕын!? Киһини дэлби кутаатыҥ, – ийэтэ уолун кууһан ылан сыллаата.

Айгылаан ийэлээх аҕатын кытта сиэттиһэн баран иһэн, ыйытта:

 – Ити кымырдаҕастар туох туһалаахтарый?

 – Айылҕаҕа олус туһалаах харамайдар. Кинилэр хаппыт оту-маһы хомуйаннар, сири дьөлүтэ сүүрэннэр, айылҕаҕа олус наадалааҕы оҥороллор, өссө айылҕаны буортулуур хомурдуостары суох оҥороллор, ол иһин кинилэри дьон – «тыа санитардара» дииллэр, – диэн быһааран биэрдэ аҕата.

 Айгылаан, бу күнтэн өйдөөтө – хайа да харамай, үөн-көйүүр айылҕа оҕото буолан, тулалыыр эйгэҕэ туһалааҕын. Кинилэри өрүү харыстыаҕым уонна оҕолорго ону өйдөтүөҕүм диэн бигэ санааны ылынна.

*40годовна*